ཁལ་ཁ་རྗེ་བཙུན་དམ་པ་ངག་དབང་བློ་བཟང་འཇམ་དཔལ་བསྟན་འཛིན་ཚུལ་ཁྲིམས་རྒྱ་མཚོ་
(༡) ཐེག་པ་ཆེན་པོའི་ལུགས་ཀྱི་ཞིང་ཁམས་ཀྱི་རྣམ་གཞག་རགས་ཙམ་གླེང་པ། དེ་ཡང་ཐེག་པ་མཆོག་གི་སྡེ་སྣོད་དག་ལས་འབྱུང་བ་ལྟར་ན། ཇི་སྲིད་ནམ་མཁའི་དབྱིངས་ལ་མུ་དང་མཐའ་མེད་པ་དེ་བཞིན་རྒྱུད་ལྔས་བསྡུས་པའི་འགྲོ་བ་རྣམས་ཀྱི་ཁམས་དང་མོས་པའི་མཐའ་ཡང་བརྗོད་དུ་མེད་ཅིང༌། དེ་ཉིད་དུ་འགྲོ་བ་ལས་ཀྱི་མཐར་གཏུགས་པ་མེད་པས་ཐུབ་པ་རྣམས་ཀྱི་བརྩེ་ཆེན་སྤྱན་གྱིས་འཇུག་པའང་ཟུམ་པའི་སྐབས་མེད་ལ། གདུལ་བྱ་འགྲོ་བ་རྣམས་ཀྱི་ལྷན་སྐྱེས་ཀྱི་མ་རིག་པའི་རྒྱུ་དང་ལས་ཀྱི་རྐྱེན་ལ་བརྟེན་ནས་སྲིད་པ་འཇིག་རྟེན་ཁམས་སུ་རང་དབང་མེད་པར་ཉིད་མཚམས་སྦྱོར་བ་ན། འདུལ་བྱེད་སངས་རྒྱས་རྣམས་ཀྱིས་གཟིགས་པ་དུས་ལས་གཡོལ་བ་མེད་པའི་ཐུགས་བསྐྱེད་བཙན་པོའི་རྟེན་འབྲེལ་གྱི་མཐུ་ལ་བརྟེན་ནས་ཞིང་ཁམས་བྱེ་བ་ཕྲག་བརྒྱའི་སྣོད་ཀྱི་བཀོད་པ་དང་། སྟོང་གསུམ་འཇིག་རྟེན་གྱི་རྡུལ་དང་མཉམ་པའི་སྐུའི་བཀོད་པ་འབད་རྩོལ་མེད་པར་དུས་གཅིག་ཏུ་སྤྲུལ་པའི་སྒྱུ་འཕྲུལ་རོལ་ཞིང་། འདུལ་བྱེད་ཐུན་མོང་དུ་སྣང་བའི་ཆོ་འཕྲུལ་ཆེན་མོ་བཞི་ལ་སོགས་པ་ཕལ་པའི་བློ་ལས་འགངས་པ་སྟོན་ཏེ། །བདེ་བར་གཤེགས་པའི་བྱིན་རླབས་དང་། བྱང་ཆུབ་སེམས་དཔའ་རྣམས་ཀྱི་ཞིང་ཡོངས་སུ་སྦྱོང་བའི་སྨོན་ལམ་གྱི་མཐུ་དང༌། སེམས་ཅན་རྣམས་ཀྱི་ལས་ཀྱི་མཐུ་བརྟས་པ། ཆོས་ཉིད་ཀྱིས་རབ་དུ་ཐོབ་པ་སྟེ། རྒྱུ་རྐྱེན་བཞི་པོ་དེ་དག་ལ་བརྟེན་ནས་དག་དང་མ་དག་པའི་ཞིང་ཁམས་རབ་འབྱམས་རྒྱ་མཚོ་ལྟ་བུ་འབྱམས་ཀླས་སུ་གྲུབ་པར་ཡིན་ཏེ། མདོ་སྡེ་ཕལ་བོ་ཆེ་ལས། ཕྱོོགས་ཀྱི་ཞིང་རྣམས་རྒྱ་མཚོ་ཀུན་སྦྱོང་ཞིང༌། །བསྐལ་བ་མཐའ་ཡས་ཞིང་རྣམས་རེ་རེར་སྦྱོང༌། །སེམས་ཅན་ཁམས་དབྱིངས་བསམ་གྱིས་མི་ཁྱབ་པའི། །ལས་ཀྱི་ཞིང་རྣམས་རྒྱ་མཚོ་ཐམས་ཅད་འབྱུང༌། །ཞེས་གསུངས་པས་སོ། །དེ་ལ་འོག་མིན་སྟུུག་པོ་བཀོད་པའི་ཞིང་ཞེས་རང་བཞིན་དང་གློ་བུར་གྱི་དྲི་མས་ཡོངས་སུ་དག་པའི་སངས་རྒྱས་ཀྱི་ཡེ་ཤེས་ཐོག་མར་བརྙེས་པའི་ཞིང་ཁམས་ཏེ། ཁམས་གསུམ་ལས་ཡོངས་སུ་འདས་པ། ཡེ་ཤེས་རང་སྣང་གི་ལོངས་སྤྱོད་ཡོངས་སུ་རྫོགས་པའི་རྒྱན་ཡོ་བྱད་མཐའ་དག་ལྷུན་གྱིས་གྲུབ་པས་བར་མཚམས་མ་མཆིས་པར་སྟུག་པོར་བཀོད་པའི་གནས་དེར་སངས་རྒྱས་རྣམས་ཀྱི་ཡེ་ཤེས་གངས་ཆེན་མཚོའི་སྐུའི་བ་སྤུའི་ཁུང་བུ་རེ་རེ་ལའང་ཞིང་ཁམས་བྱེ་བ་ཕྲག་བརྒྱའི་བཀོད་པ་དང་ལྡན་པས། ཇི་སྐད་དུ། དེ་ལྟར་མ་ལུས་ཐམས་ཅད་ཕྱོོགས་སུ་ཡང་། །སྐྲ་ཙམ་ཁྱོན་ལ་དུས་གསུམ་ཚད་སྙེད་ཀྱིས། །སངས་རྒྱས་རྒྱ་མཚོ་ཞིང་རྣམས་རྒྱ་མཚོ་དང་། །བསྐལ་པར་རྒྱ་མཚོ་སྤྱོད་ཅིང་རབ་ཏུ་འཇུག །ཅེས་པ་ལྟར་སྐུ་གཅིག་ལའང་ཞིང་ཁམས་རབ་འབྱམས་རྒྱ་མཚོ་ལྷུན་གྱིས་རྫོགས་ཤིང་། རྡུལ་གཅིག་གི་སྟེང་ན་རྡུལ་གྲངས་ཇི་སྙེད་ཀྱི་ཞིང་སྣང་ཞིང་། སྐུ་གཅིག་ལ་སྐུ་རབ་འབྱམས་རྒྱ་མཚོའི་གྲངས་དང་མཉམ་པ་འདུ་བ་དང་། སྐུ་རེ་རེས་ཀྱང་སྐུ་དང་ཞིང་ཁམས་རབ་འབྱམས་རྒྱ་མཚོ་ཡོངས་སུ་ཁྱབ་པ་སོགས་ས་མཐོན་པོ་ལ་གནས་པའི་འཕགས་ཆེན་དམ་པ་ཚོས་མ་གཏོགས་སྤྱོད་པའི་ཡུལ་ལས་འདས་པའི་ཆོ་འཕྲུལ་ཆེན་པོའི་བཀོད་པ་སྣ་ཚོགས་སྤྲུལ་ཏོ། །	དེ་ཡང་དང་པོ་གནས་ཀྱི་ཁྱད་པ་ནི། མདོ་སྡེ་ཕལ་བོ་ཆེ་ལས། ཞིང་རྣམས་རྒྱ་མཚོ་ལ་ལ་དྲི་མེད་འོད་ཅེས་ནམ་མཁའི་དབྱིངས་ལ་གནས། །སྣང་བའི་སྙིང་པོ་འོད་ཅན་ནོར་བུའི་རྒྱ་མཚོ་དག་ལ་ལེགས་པར་གནས། །ཞིང་རྣམས་རྒྱ་མཚོ་མཐའ་དང་དབུས་མེད་རྒྱ་ཆེན་པདྨི་རྒྱ་མཚོ་དག་ལ་གནས། །ཞིང་ཁམས་རྒྱ་མཚོའི་དབྱིབས་རྣམས་ལ་ལ་སངས་རྒྱས་བྱིན་ལ་གནས། །ཞེས་པ་ལྟར། འབྱུང་བ་བཞི་དང༌། སེམས་ཅན་གྱི་ལས། སངས་རྒྱས་ཀྱི་བྱིན་རླབས་སོགས་ལ་བརྟེན་ནས་གནས་ཤིང༌། གནས་ལུགས་ཀྱང༌། གོ་རིམ་བཀྲམ་པ་དང༌། སྤྱིའུ་ཚུགས་རྣལ་ལ་སོགས་ཅི་རིགས་སུ་ཡོད་ཅིང༌། དབྱིབས་ཀྱི་ཁྱད་པར་ནི། ལ་ལ་ཟླུམ་པོ་དང༌། ལ་ལ་ཟུར་གསུམ། ལ་ལ་གྲུ་བཞིའི་དབྱིབས་ཅན་སོགས་ཅི་རིགས་སུ་ཡོད་ཅིང་། རྒྱ་ཁྱོན་གྱི་ཁྱད་པར་ནི། སངས་རྒྱས་སྐར་མ་ལ་དགའ་བའི་ཞིང་ཁམས་མཐེ་བོ་ཅན་ནས་མི་མཇེད་ཀྱི་ཞིང་རྣམས་རྒྱ་ཁྱོན་ཆུང་ཞིང་བདེ་བ་ཅན་དང་མངོན་དགའི་ཞིང་ཁམས་རྣམས་རྒྱ་ཁྱོན་ཤིན་ཏུ་ཆེ་བ་བཤད། དུས་ཡུན་གྱི་ཚད་ནི། དག་དང་མ་དག་གི་ཞིང་ཁམས་དེ་དག་ལས་ལ་ལ་བསྐལ་བ་རེ་ཙམ་ནས། ལ་ལ་བསྐལ་བ་བཅུ་རེ་དང༌། ལ་ལ་སྟོང་གསུམ་གྱི་རྡུལ་གྱི་གྲངས་དང་མཉམ་པའི་བསྐལ་བ་བྱེ་བའི་བར་དུ་གནས་པར་བཤད་དེ། ཕལ་ཆེན་ལས། ཞིང་རྣམས་ལ་ལ་བསྐལ་བ་ཙམ། །ལ་ལ་བསྐལ་བ་བཅུ་པ་སྟེ། །ཞིང་རྣམས་ལ་ལ་རྡུལ་མཉམ་པའི། །བསྐལ་བ་བྱེ་བ་བརྗོད་པ་ཡིན། །ཞེས་འབྱུང་བས་སོ། །ཞིང་ཁམས་དེ་དག་ཏུ་སངས་རྒྱས་བྱོན་པའི་ཁྱད་པར་ནི་དེ་ཉིད་ལས། ཞིང་རྣམས་ལ་ལ་སངས་རྒྱས་མེད། །ཞིང་རྣམས་ལ་ལར་སངས་རྒྱས་བཅས། །ལ་ལའི་ཞིང་ན་སངས་རྒྱས་གཅིག། ལ་ལར་སངས་རྒྱས་མང་པོའོ། །ཞེས་འབྱུང་པ་ལྟར། ཞིང་ཁམས་ལ་ལར་སངས་རྒྱས་མི་བྱོན་པ་དང༌། ལ་ལར་སངས་རྒྱས་གཅིག་བྱོན་པ། འགའ་ཞིག་ཏུ་སངས་རྒྱས་མང་པོ་བྱོན་པར་གསུངས་སོ། །འོད་ཀྱི་ཁྱད་པར་ནི། ཞིང་ཁམས་ལ་ལར་འོད་མེད་པར་མུན་པས་སྐྱི་གཡའ་བ་དང། འགའ་ཞིག་ཏུ་ལྷའི་འོད་དང་། ཉི་ཟླའི་འོད། རང་གི་འོད། ཤིང་གི་འོད། རིའི་འོད །ནོར་བུའི་འོད། མར་མེའི་འོད། སངས་རྒྱས་ཀྱི་འོད། པད་མའི་འོད། སྤོས་ཆུའི་འོད་སོགས་ལ་བརྟེན་པར་བཤད། ཆུ་བོས་བཅད་པའི་ཁྱད་པར་ནི་སྟོང་གསུམ་འདི་གླིང་དང་གླིང་ཕྲན་གྱིས་བཅད་ཅིང་། མངོན་དགའི་ཞིང་ཁམས་སོགས་གླིང་གི་ཡོངས་སུ་མ་བཅད་པར་ལག་མཐིལ་ལྟར་ཡོངས་སུ་མཉམ་ཞིང་གླིང་དང་གླིང་ཕྲན་གྱིས་ཕན་ཚུན་བཅད་པ་དག་ལའང་ཆེ་ཆུང་དང་བཟོ་དབྱིབས་སྣ་ཚོགས་པ་དང། བརྟེན་པའི་ཁྱད་པར། སེམས་ཅན་ཁ་ཅིག་ཉོན་མོངས་པ་དང་ལྡན་པ་དང༌། ཁ་ཅིག་ཉོན་མོངས་རྣམ་པར་དག་པ་དང་། གཞན་དག་བསམ་གྱིས་མི་ཁྱབ་པའི་ཚུལ་ལ་བརྟེན་པ་སྟེ། དེ་དག་ནི་སྟུག་པོ་བཀོད་པའི་ཞིང་ཁམས་ཀྱི་སྤྲོ་བསྡུའི་རྣམ་གཞག་ཡིན་ལ། ས་ཆེན་པོ་ལ་གནས་པའི་འཕགས་ཆེན་དམ་པ་ཚོ་ལས་གཞན་གྱི་སྤྱོད་པའི་ཡུལ་ལས་འདས་པ་ཐུབ་པ་གངས་ཆེན་མཚོ་གང་དུ་བཞུགས་པའི་གནས། གཞི་དང་སྙིང་པོ་མེ་ཏོག་གིས་བརྒྱན་པའི་ཞིང་ཁམས་ཞེས་འོག་གཞི་རླུང་གི་དཀྱིལ་འཁོར་ནས་གླིང་བཞི་རི་རབ་ཁོར་ཡུག་ལྕགས་རིའི་བར་དང་འོག་མིན་ལ་ཐུག་གི་བར་གྱི་གནས་དེ་ལ་གླིང་བཞི་པའི་འཇིག་རྟེན་ཀྱི་ཁམས་གཅིག་ཏུ་བགྲངས་ཤིང། གླིང་བཞི་རི་རབ་དང་བཅས་པའི་འཇིག་རྟེན་གྱི་ཁོར་ཡུག་སྟོང་ལ་མུ་ཁྱུད་ཀྱིས་བསྐོར་བ་སྟོང་རེར་སྟོང་གཅིག་གམ་སྟོང་སྤྱི་ཕུད་ཀྱི་འཇིག་རྟེན་གྱི་ཁམས་དང་། གླིང་བཞི་རི་རབ་ལྕགས་རི་དང་བཅས་པ་སྟོང་རེ་ལ་མུ་ཁྱུད་ཀྱིས་བསྐོར་བའི་ཁོར་ཡུག་གཅིག་ཏུ་བྱས་པའི་འཇིག་རྟེན་གྱི་ཁོར་ཡུག་སྟོང་གཉིས་ལ་སྟོང་གཉིས་བར་མའི་འཇིག་རྟེན་གྱི་ཁམས་དང༌། སྟོང་གཉིས་པའི་མུ་ཁྱུད་ཀྱིས་བསྐོར་བའི་འཇིག་རྟེན་གྱི་ཁོར་ཡུག་རེ་རེ་བཞིན་བགྲངས་པས་སྟོང་ཕྲག་གསུམ་ལ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་གཅིག་ཏུ་བགྲངས་ཤིང་། སྟོང་གསུམ་པའི་འཇིག་རྟེན་གྱི་ཁམས་གཅིག་ལ་གླིང་བཞི་རི་རབ་དང་བཅས་པའི་འཇིག་རྟེན་གྱི་ཁམས་བྱེ་བ་ཕྲག་བརྒྱ་རེ་ཡོད་ལ། དེ་ལྟར་སྟོང་གསུམ་པའི་ཁོར་ཡུག་གི་མུ་ཁྱུད་ཀྱིས་བསྐོར་བའི་འཇིག་རྟེན་གྱི་ཁམས་བྱེ་བ་ཕྲག་བརྒྱ་ལ་རབ་འབྱམས་མཚམས་སྦྱོར་གྱི་འཇིག་རྟེན་དང་། དེ་བྱེ་བ་ཕྲག་བརྒྱ་ལ་རབ་འབྱམས་རྒྱུད་ཀྱི་འཇིག་རྟེན། དེ་བྱེ་བ་ཕྲག་བརྒྱ་ལ་རབ་འབྱམས་རྒྱ་མཚོའི་འཇིག་རྟེན། དེ་ཉིད་དུང་ཕྱུར་ཕྲག་བཅུ་ལ་གཞི་དང་སྙིང་པོ་མེ་ཏོག་གིས་བརྒྱན་པའི་ཞིང་ཁམས་གཅིག་ཏུ་འདོད་དོ། །དེ་དག་ཀུན་ཀྱང་གནས་ཚོད་ལ་མཆོག་གི་སྤྲུལ་པའི་སྐུ་གཅིག་གི་གདུལ་བྱ་ཡིན་ལ། བློ་དམན་ཕལ་བ་དག་གི་སྣང་ངོར་ནི་ཞིང་ཁམས་འདི་སྟོང་གསུམ་པའི་འཇིག་རྟེན་ཙམ་དུ་སྣང་གི དེ་ལས་བརྒལ་བ་བློ་ཡུལ་དུ་འགོངས་པས་མི་འདོད་དོ། །	འཇིག་རྟེན་གྱི་ཁམས་ཆེན་པོ་དེ་དག་གི་ནང་ནས་མི་མཇེད་འཇིག་རྟེན་གྱི་ཁམས་ནི་གཞི་དང་སྙིང་པོ་མེ་ཏོག་གིས་བརྒྱན་པའི་འཇིག་རྟེན་གྱི་ཁོར་ཡུག་ཆེན་པོ་དེའི་ནང་དུ་ཐུབ་པ་གངས་ཆེན་མཚོའི་དབྱངས་ཀྱི་སྤོས་ཆུའི་རྒྱ་མཚོ་བརྗོད་དུ་མེད་པའི་སངས་རྒྱས་ཀྱི་ཞིང་རྡུལ་སྙེད་ཀྱི་དབུས་སུ་སྤོས་ཆུའི་རྒྱ་མཚོའི་ཟེ་བ་ལ་གནས་པའི་པདྨཆེན་པོ་བཞིས་བརྟེན་པའི་འཇིག་རྟེན་ཀྱི་ཁམས་ཉི་ཤུ་རྩ་ལྔ་བརྩེགས་མར་གནས་པ་དེའི་བཅུ་གསུམ་པ་མི་མཇེད་ཅེས་གྲགས་པའི་སྟོང་གསུམ་གྱི་འཇིག་རྟེན་འདི་ཉིད་ཡིན་ཏེ། དེ་ལ་མི་མཇེད་ཀྱི་སྐད་དོད་ནི། སཱ་ཧ་མི་བཟོད་པའམ་མི་ནུས་པ་ལ་འཇུག་པས། ཞིང་ཁམས་འདིར་སྐྱེས་པའི་སེམས་ཅན་རྣམས་ཀྱིས་ཉོན་མོངས་པ་དང་སྡུག་བསྔལ་ལ་མི་བཟོད་པའམ་མི་ནུས་པ་ལས་བཟློག་སྟེ་ཉོན་མོངས་པ་དང་སྡུག་བསྔལ་ལ་བཟོད་བསྲན་ཐུབ་པས་མི་མཇེད་པ་ཞེས་གྲགས་ཤིང་མཇེད་ནི་མི་བཟོད་པའི་དོན་ནོ། །རྣམ་པ་གཞན་དུ་ཞིང་འདིའི་བྱང་སེམས་རྣམས་གཞན་དོན་སྒྲུབ་པའི་སྙིང་སྟོབས་དང་དཀའ་སྤྱད་ལྷག་པར་བཟོད་པས་ཀྱང་མི་མཇེད་འཇིག་རྟེན་གྱི་ཞིང་ཞེས་བགྲངས་པར་བཤད་དོ། །	དེ་ལྟ་བུའི་མི་མཇེད་འཇིག་རྟེན་གྱི་ཞིང་ཁམས་འདི་ལ་ཤར་དུ་ཁེབས་ལྡན། ལྷོར་ལྷག་པ། ནུབ་ཏུ་རྡུལ་གསལ། བྱང་དུ་རྣམ་བྱང་། ཤར་ལྷོར་ཕན་བྱེད། ལྷོ་ནུབ་ཏུ་ཀུན་སོང༌། ནུབ་བྱང་དུ་ཡོངས་སུ་དགའ་བ། བྱང་ཤར་དུ་འཕོ་བྱེད། སྟོད་དུ་དབྱངས་སྒྲོགས། འོག་ཏུ་མི་ཆེ་བ་སོགས་སངས་རྒྱས་ཀྱི་ཞིང་རྡུལ་བཅུ་གསུམ་གྱི་གྲངས་སྙེད་ཀྱིས་བསྐོར་ཞིང༌། མི་མཇེད་སྟོང་གསུམ་གྱི་འཇིག་རྟེན་འདིའི་སྟོན་པ་ནི་རྣམ་སྣང་གི་རྣམ་པར་རོལ་བའི་ལོངས་སྤྱོད་རྫོགས་པའི་སྐུ་གཅིག་ཉིད་ལས་མཆེད་པའི་སྤྲུལ་པའི་སྐུ་བགྲང་ལས་འདས་པས། ཞིང་ཁམས་བྱེ་བ་ཕྲག་བརྒྱར་འགྲོ་དོན་མཛད་པར་བཤད་ལ། མི་མཇེད་འཇིག་རྟེན་གྱི་དབུས་སུ་ཚུད་པའི་གླིང་བཞི་པོ་འདི་ཁོ་ན་ལའང། ཤིན་ཏུ་སྲུང་དང་། དགའ་བ། བཟོད་དཀའ། སྙིང་པོ་དམ་པ། གཉེན་ལྡན། ས་བཟང་། སེང་གེ་ཡོད་པ། རྣམ་བསགས། ནོར་འཛིན། འོད་འཕྲོ་ལྡན་ཏེ། འཇིག་རྟེན་གྱི་ཁམས་བཅུས་བསྐོར་ཞིང་། དེ་དག་ཆགས་འཇིག་གནས་གསུམ་མཉམ་པར་གསུངས་ཤིང་འདི་ལྟ་བུ་འཇིག་རྟེན་གྱི་ཁམས་རྒྱ་ཆེ་བ་ནི་ས་བཅུའི་དབང་ཕྱུག་དམ་པ་ཚོའི་སྤྱོད་ཡུལ་དུ་གྱུར་པ་མ་གཏོགས་ཉན་རང་ལ་སོགས་པའི་བློ་ངོར་མི་ཤོང་བར་བཤད་དོ།།		རབ་འབྱམས་རྒྱ་མཚོའི་འཇིག་རྟེན་བྱེ་བའི་ཁམས། །		གཞི་དང་སྙིང་པོ་མེ་ཏོག་བརྒྱན་པའི་ཞིང་། །		སྟུག་པོ་བཀོད་པའི་ཐུབ་པ་གངས་ཅན་མཚོའི། །		 མཆོག་གི་སྤྲུལ་པའི་ཞིང་གི་བཀོད་པ་ཡངས། །ཞེས་ཀྱང་སྨྲས་སོ།།